“หุ้นเอเชีย” เปิดลบ! รับแรงกดดัน “สหรัฐ-ชาติยุโรป” จ่อแบนนำเข้าน้ำมัน-ก๊าซรัสเซีย
“หุ้นเอเชีย” เปิดลบ! รับแรงกดดัน “สหรัฐ-ชาติพันธมิตรยุโรป” พิจารณาระงับการนำเข้าน้ำมันและก๊าซธรรมชาติจากรัสเซียเพื่อตอบโต้การบุกยูเครน หวั่นส่งผลราคาน้ำมันดิบในตลาดโลกทะยานขึ้นอย่างต่อเนื่อง
“หุ้นเอเชีย” เปิดลบ! รับแรงกดดัน “สหรัฐ-ชาติพันธมิตรยุโรป” พิจารณาระงับการนำเข้าน้ำมันและก๊าซธรรมชาติจากรัสเซียเพื่อตอบโต้การบุกยูเครน หวั่นส่งผลราคาน้ำมันดิบในตลาดโลกทะยานขึ้นอย่างต่อเนื่อง
7 มี.ค. 2565

ผู้สื่อข่าวรายงานว่า ตลาดหุ้นเอเชียเปิดแดนลบ เนื่องจากสถานการณ์ระหว่างยูเครนและรัสเซียยังสร้างแรงกดดันให้นักลงทุน โดยล่าสุดสหรัฐและชาติพันธมิตรในยุโรปกำลังพิจารณาที่จะระงับการนำเข้าน้ำมันและก๊าซธรรมชาติจากรัสเซียเพื่อตอบโต้การบุกยูเครน ขณะเดียวกัน รายงานดังกล่าวยังส่งผลให้ราคาน้ำมันดิบในตลาดโลกทะยานขึ้นอย่างต่อเนื่อง
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 25,634.09 จุด ร่วงลง 351.38 จุด หรือ -1.35%, ดัชนี HSI ตลาดหุ้นฮ่องกงเปิดวันนี้ที่ 21,308.90 จุด ร่วงลง 596.39 จุด หรือ -2.72% และดัชนี SSE Composite ตลาดหุ้นจีนเปิดวันนี้ที่ 3,438.56 จุด ลดลง 9.09 จุด หรือ -0.26%
ด้านนายแอนโทนี บลิงเกน รัฐมนตรีกระทรวงการต่างประเทศสหรัฐ กล่าวให้สัมภาษณ์ในรายการ “State of the Union” ของสถานีโทรทัศน์ซีเอ็นเอ็นในวันอาทิตย์ (6 มี.ค.) ว่า สหรัฐและชาติพันธมิตรในยุโรปกำลังพิจารณาถึงความเป็นไปได้ที่จะระงับการนำเข้าน้ำมันและก๊าซธรรมชาติจากรัสเซีย โดยมีเป้าหมายที่จะตอบโต้รัสเซียกรณีใช้กำลังทหารบุกโจมตียูเครน
“ผมได้โทรศัพท์พูดคุยกับประธานาธิบดีโจ ไบเดน และบรรดาสมาชิกสภาคองเกรสของสหรัฐในเรื่องน้ำมันของรัสเซีย และขณะนี้เรากำลังพูดคุยกับประเทศพันธมิตรของเราในยุโรป เพื่อหารือเกี่ยวกับความเป็นไปได้ที่จะระงับการนำเข้าน้ำมันจากรัสเซีย แต่ในขณะเดียวกันเราก็ต้องสร้างความมั่นใจว่า อุปทานน้ำมันยังคงมีเพียงพอรองรับความต้องการในตลาดโลก” นายบลิงเกนกล่าวกับนายเจค แทปเปอร์ ผู้ดำเนินรายการของซีเอ็นเอ็น
ทั้งนี้การให้สัมภาษณ์ของนายบลิงเกนส่งผลให้ราคาน้ำมันดิบ WTI ทะยานขึ้นเหนือระดับ 125 ดอลลาร์/บาร์เรลในช่วงเช้านี้
สำหรับข้อมูลเศรษฐกิจในภูมิภาคที่น่าติดตามวันนี้ ได้แก่ ยอดนำเข้า, ส่งออก และดุลการค้าเดือนม.ค.-ก.พ. และทุนสำรองเงินตราต่างประเทศเดือนก.พ. ของจีน